ทิสโก้ออกบีอีดอกเบี้ย 1.75-5.5%
ธนาคารทิสโก้ ส่งตั๋วบีอี 555 อายุ 24 เดือน จ่ายดอกเบี้ยแบบขั้นบันได สูงสุด 5.5% เอาใจลูกค้าช่วงดอกเบี้ยขาขึ้น
9 ส.ค. 2553

ธนาคารทิสโก้ ส่งตั๋วบีอี 555 อายุ 24 เดือน จ่ายดอกเบี้ยแบบขั้นบันได สูงสุด 5.5% เอาใจลูกค้าช่วงดอกเบี้ยขาขึ้น 
นายเมธา ปิงสุทธิวงศ์ ผู้ช่วยกรรมการผู้จัดการใหญ่อาวุโส ธนาคารทิสโก้ เปิดเผยว่า ธนาคารออกตั๋วแลกเงิน (บีอี) 555 อายุ 24 เดือน จ่ายดอกเบี้ยแบบขั้นบันได ตั้งแต่ 1.75 - 5.5% โดยเดือนที่ 1-6 ดอกเบี้ย 1.75% เดือนที่ 7-12 ดอกเบี้ย 2% เดือนที่ 13-18 ดอกเบี้ย 2.25% เดือนที่ 19-21 ดอกเบี้ย 2.5% และเดือนที่ 22-24 ดอกเบี้ย 5.5% ยอดซื้อขั้นต่ำ 5 แสนบาท (ทวีคูณ 1 แสนบาท) 
สำหรับลูกค้าที่ซื้อตั๋วแลกเงินดังกล่าว จะต้องมีบัญชีเงินฝากออมทรัพย์พิเศษ, บัญชีเงินฝากซุปเปอร์ออมทรัพย์ หรือบัญชีกระแสรายวันพิเศษของธนาคารทิสโก้อย่างใดอย่างหนึ่ง เพื่อรองรับการโอนดอกเบี้ย ซึ่งจะมีการจ่ายดอกเบี้ยทุก ๆ 3 เดือน 
ทั้งนี้หากลูกค้าปฏิบัติผิดเงื่อนไข เช่น ไถ่ถอนตั๋วแลกเงินก่อนระยะเวลา 3 เดือนนับตั้งแต่วันฝาก ธนาคารจะไม่จ่ายดอกเบี้ย แต่หากไถ่ถอนหลัง 3 เดือนนับตั้งแต่วันฝาก ธนาคารจะจ่ายดอกเบี้ยสำหรับระยะเวลาฝากจริงในอัตราไม่เกิน 0.50% ต่อปี และลูกค้าจะได้รับเงินต้นหลังจากหักดอกเบี้ย (รวมหักภาษี ณ ที่จ่าย) ที่รับไปก่อนหน้านั้น 
“การออกผลิตภัณฑ์ตั๋วแลกเงิน 555 เนื่องจากมีความต้องการเงินฝากผลตอบแทนแบบขั้นบันได ในภาวะอัตราดอกเบี้ยขาขึ้น ซึ่งถ้าเปรียบเทียบตั๋วบีอี 555 กับอัตราดอกเบี้ยในตลาด ดอกเบี้ยขั้นแรกที่ 1.75% สูงกว่าที่อื่น และไปจบที่ 5.5% ซึ่งถือว่าสูงที่สุดในขณะนี้ ประกอบกับตั๋วบีอีจะครบอายุในปี 2555 อีกด้วย จึงใช้ชื่อตั๋วแลกเงิน 555 ให้เป็นที่จดจำได้ง่าย แม้ทุกคนจะทราบดีว่าภาวะตลาดอยู่ช่วงการปรับดอกเบี้ยขึ้น แต่ก็จะเป็นการขึ้นแบบค่อยเป็นค่อยไป โดยในสิ้นปีนี้อัตราดอกเบี้ยนโยบาย (อาร์พี) น่าจะแตะระดับ 2% ซึ่งจะส่งผลต่ออัตราดอกเบี้ยเงินฝากให้ปรับขึ้นตามไปด้วย” นายเมธา กล่าว